ย้ำหน่วยขึ้นตรงกระทรวงกลาโหมและเหล่าทัพ สนับสนุนการแก้ไขปัญหาไฟป่า หมอกควัน ฝุ่นละอองขนาดเล็ก
พลโท คงชีพ ตันตระวาณิชย์ โฆษกกระทรวงกลาโหม เปิดเผยผลประชุมสภากลาโหม ที่มี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน เรื่องการแก้ไขปัญหาไฟป่า หมอกควันและฝุ่นละอองขนาดเล็ก (ฝุ่น PM2.5) ว่ามอบหมายให้หน่วยขึ้นตรงกระทรวงกลาโหมและเหล่าทัพ ดํารงความต่อเนื่องในการสนับสนุนการแก้ไขปัญหาดังกล่าว รวมทั้งบูรณาการความร่วมมือกับส่วนราชการที่เกี่ยวข้องโดยตรงในแต่ละพื้นที่ โดยจัดเตรียมกําลังพลและยุทโธปกรณ์ ให้พร้อมสนับสนุนในการแก้ไขปัญหาตามที่ได้รับการร้องขอทันที ตลอดจนสนับสนุนบังคับใช้กฎหมายอย่างจริงจังสําหรับผู้กระทําความผิด พร้อมกันนี้ ขอให้สร้างการรับรู้กับประชาชนในพื้นที่ ได้รับทราบถึงแนวทางในการป้องกันและแก้ไขปัญหา ไฟป่า หมอกควันและฝุ่นละอองขนาดเล็กได้อย่างถูกต้อง อีกทั้งย้ำให้ทุกหน่วยปฏิบัติตามแนวทางและมาตรการสนับสนุนการแก้ไขปัญหาฝุ่นละอองของกระทรวงกลาโหมที่มีอยู่อย่างเคร่งครัด